《送王紫诠使君观察川南兼以为寿》
清代·陈恭尹

箕尾出东隅，牛斗在其侧。如何分野内，燕越殊南北。

与君隔万里，衰晚始相识。鸿飞与虬潜，事异中心得。

君才具匡济，少小富学殖。方壮已为郎，纂修曾借职。

雍容著作场，出入东西掖。禄养逮高年，公馀事登陟。

家近盘山阳，子春有遗洫。青鞋结两耳，健足生八翼。

一线天门开，三潭龙雾黑。长啸踏烟萝，高吟呵鬼蜮。

虎穴亦偶眠，僧厨频寄食。越险倍骁腾，耽奇忘偪仄。

细写北岳真，传之子卿墨。九重有眷命，五马来南国。

始至合江楼，溪山似能忆。丰鳄涤胸怀，罗浮在封域。

时当废弛后，万绪纷如织。公事有期程，案牍常充塞。

然膏继落晷，伏枕思嘉则。频年滋汗漫，一旦皆修饰。

驱车四百峰，聊以适吾适。维时建子月，落木飞淅沥。

野烧断复明，溪声浅犹激。南中冬向暖，雪下俄盈尺。

煮茗斫层冰，题诗坐孤石。韵窄语有神，杯寒酒无力。

夜宿就禅衣，朝行共山屐。兹山信奇秘，抱朴初来宅。

近揖鲍使君，远招浮丘伯。三十二代仙，并注长生籍。

家老野人黄，孙子真人白。相示有新铭，至理符玄易。

遂造飞云巅，夜半光赫赫。初日上空濛，重昏顿昭晰。

建亭名子日，用示丹砂的。至后一阳生，夜气中宵觌。

大道本目前，世人自沉溺。真机一似握，百感无不寂。

坦步任穷通，直心以行德。见义勇于为，与民共休息。

宏才旋气化，远略销奸慝。干旌孑四郊，羔裘丝五緎。

湖桥时命舫，郡阁频留客。风流古有人，文采今谁敌。

席门寄穷巷，往往劳熊轼。唱和靡不同，篇章渐盈百。

吾生丘壑志，赖以遣晨夕。内顾何所长，诸郎谬求益。

去岁雨为灾，及秋更其剧。野吏古亭西，书斋寸苔积。

一跌出不虞，右股几成躄。师资谅非据，造物来深责。

卧疾十馀旬，至今犹怵惕。送君川之南，远想萦肝膈。

洞庭四际天，巫峡双悬壁。扁舟溯浩渺，百丈行荆棘。

白帝古高城，竹王旧疆域。仍当度泸水，葛相曾于役。

使节此经临，所向皆名迹。边陲况少事，行迈多馀隙。

妙笔发幽妍，闲心恣摹画。文章自千古，物色增高格。

西蜀宦游人，杜陆为巨擘。花溪与剑南，鼎足看今昔。

弱冠事远游，中岁聊停策。河汉一沿洄，衡庐常艺植。

裹足太行西，北睇徒踧踖。峨嵋心所往，拟得同探索。

药石更精奇，仙灵留采摘。兔丝下有苓，乌头小为荝。

绝壑长空青，方流饶水碧。老态未龙钟，馀生况鸡肋。

去志乃勃然，儿曹阻行色。今晨届弧矢，几日移旌戟。

四座称万年，下民歌九罭。语别在须臾，重期莫能测。

各为南北人，复作东西隔。人生感知己，握手殊悯默。

何以赠仁言，高明尚柔克。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。